
Sünnieelsete sõeluuringute eesmärk on selgitada välja rasedad, kellel on suurenenud risk sünnitada kromosoomhaiguse või kaasasündinud arenguhäirega laps ning pakkuda riskigrupile täpsustavaid diagnostilisi analüüse [ACOG 2020]. Diagnostiliste analüüsidega püütakse leida arengurikke etioloogilist põhjust – kromosoomhaigust või geenimuutust. Sünnieelse diagnostika tulemusena leitud kõrvalekallete korral on naisel võimalik teha tõenduspõhisel informatsioonil tuginev valik raseduse katkestamise või jätkamise suhtes. Need diagnostilised võimalused on olulised naise reproduktiivsete õiguste tagamisel.
ENS on seisukohal:
· Eesti sünnieelsete sõeluuringute süsteem arenguliste kõrvalekalletega või võimalike geneetiliste häiretega loodete tuvastamiseks on tõhus, sünnieelse diagnostika võimalused on kõigile rasedatele võrdselt kättesaadavad, ning senised saavutused on maailma kõrgeimatele standarditele vastavad;
· Loote ülegenoomsete uuringute (sh NGS, next-generation sequencing) ja monogeensete haiguste diagnoosimise vajaduse ja uuringumetoodika osas otsustatakse pärast meditsiinigeneetiku poolt läbiviidud nõustamist; 
· loote ülegenoomsed analüüsid, mis on korraldatud ilma selge näidustuse ja pädevuseta leiu tõlgendamiseks, ei ole kooskõlas tõenduspõhise meditsiini ja lootemeditsiini eetikaga:
· juhul, kui puudub meditsiiniline näidustus ja rase soovib invasiivset uuringut eesmärgiga välistada haigused, mis ei ole tuvastatavad tavapärasel sõeluuringul, on vajalik eelnev meditsiinigeneetiku konsultatsioon. 

Lisa 1
Sünnieelse sõeluuringu testid sagedasemate kromosoomihaiguste avastamiseks ja näidustused loote geneetiliseks uuringuks Eestis 
Eestis pakutakse kõikidele rasedatele kombineeritud sõeluuringut, mis on peamiselt suunatud loote kromosoomhäirete tuvastamisele, raseduse kestuses 11 nädalat + 0 päeva kuni 13 nädalat + 6 päeva. Esimese trimestri kombineeritud sõeluuring võimaldab avastada sagedamini esinevaid trisoomiaid (21. kromosoomi trisoomia ehk Downi sündroom, 18. kromosoomi trisoomia ehk Edwardsi sündroom, 13.kromosoomi trisoomia ehk Patau sündroom) 94-100% tõenäosusega, valepositiivseid teste on 3,1% [Ridnõi et al. 2021b]. Lisaks trisoomiate riskile võimaldab kombineeritud sõeluuringu raames teostatav ultraheli uuring avastada loote raskeid väärarendeid [Syngelaki et al. 2019]. Uuringuga samaaegselt saab teostada rasedale preeklampsia riski hindamist [Wright et al. 2019]. 
Kombineeritud sõeltest on haigekassa poolt kompenseeritav teenus kõikidele rasedatele.
Kui kombineeritud sõeluuringu ennustab loote kromosomaalse trisoomia esinemise tõenäosust kõrgemaks kui 1:10 või kui lootel leitakse ultraheli uuringu käigus väärarend, siis suunatakse rase invasiivsele sünnieelsele diagnostilisele protseduurile, mille eesmärk on loote koematerjali kogumine (koorionhattude biopsia, lootevesi) selleks, et teostada loote DNA uuring. 

Kui sõeltesti tulemusena leitakse suurem risk kui 1:1000 loote trisoomia esinemiseks, pakutakse rasedale ema vereproovist tuvastatava loote (i.e. platsentakoe) rakuvaba DNA (cell-free fetal DNA, cff-DNA) uuringul põhinevat loote kromosomaalsete kõrvalekallete leidmiseks arendatud sõeltesti, lühendatult NIPT non-invasive prenatal testing).
NIPT võimaldab avastada eelloetletud trisoomiaid 98-99% tõenäosusega, valepositiivseid teste on 0,01-0,04% [Gil et al. 2017]. NIPT sobib trisoomiate riski täpsemaks hindamiseks, kuid ei võimaldada avastada loote väärarendeid. 
NIPT on haigekassa poolt kompenseeritav neile rasedale, kellel on:
· 1. trimestri kombineeritud sõeluuringul on tõenäosus loote trisoomia 21 esinemiseks vahemikus 1:11 kuni 1:1000; 
· 1. trimestri kombineeritud sõeluuringul saadud tõenäosus loote trisoomia 18 ja 13 esinemiseks on vahemikus 1:11 kuni 1:100;
· eelmisel lapsel või lootel on diagnoositud kromosomaalne trisoomia;
· rasedal esinevad terviseseisundid, mille korral invasiivne uuring (koorionibiopsia või amniotsentees) koos loote kromosoomanalüüsiga on vastunäidustatud

Juhtudel, kui NIPT tulemusena on loote kromosoomhaiguste esinemise risk kõrge, on vajalik meditsiinigeneetiku või sünnieelsele diagnostikale spetsialiseerunud naistearsti konsultatsioon, et valida sobivaim molekulaardiagnostilise testi meetod ja loote materjali võtmise viis.

Toodud näidustustel NIPT rakendamine avastab trisoomiad 98-99% tõenäosusega, kusjuures invasiivseid protseduure teostatakse vaid 0,6% rasedatel [Nicolaides et al. 2013].

Loote DNA uurimiseks molekulaardiagnostiliste testidega tuleb teostada loote koematerjali saamiseks invasiivne protseduur: koorionihattude biopsia (koorionbiopsia) või amniotsentees. Protseduuri võib teostada üksnes vastava pädevusega naistearst või radioloog. 

Enne invasiivset protseduuri peab olema koostatud rasedale uuringute plaan ning hinnatud saadava uuringu tulemuse informatiivsuse ja protseduuriga kaasneva riski suhet. Invasiivsete sünnieelsete protseduuridega kaasnevad võimalikud tüsistused on raseduse katkemine, lootevee enneaegne puhkemine, reesus-isosensibiliseerumine. Piisava kogemuse olemasolul on protseduuri järgne raseduse katkemise risk väike: 0,20–0,22% koorionibiopsia ja 0,11–0,30% amniotsenteesi puhul [Akolekar et al. 2015; Wulff et al. 2016]. Piisavaks kogemuseks ühel arstil loetakse 30 protseduuri aastas . 
Peamised näidustused loote koematerjalist eraldatud DNA uuringuks molekulaardiagnostika eesmärgil [Norton and Rink, 2016)]:
· sünnieelse sõeltestil leitud kõrge risk loote kromosoomhaiguste esinemiseks (kombineeritud sõeluuring ja/või, NIPT)
· ultraheliuuringul avastatud loote arengurike
· perekonnas esinev eelnevalt diagnoositud geneetiline haigus, mida põhjustavate haigusseoseliste geenivariantide pärandumise tõenäosus lootele on kõrge
Eeltoodud näidustustel teostatavad geneetilised uuringud on haigekassa poolt kompenseeritud.



Lisa 2 Loote geneetilised uuringud
Klassikaline karüotüpiseerimine on olnud peamiseks kromosoomhaiguste diagnostika meetodiks üle 50 aasta. See meetod võimaldab avastada kromosoomide arvuanomaaliad, polüploidiad, genoomis suurte kromosoomilõikude ümberpaiknemisi (translokatsioone) või ümberpöördumisi (inversiooni), arvestatavat DNA kadu (mikrodeletsioone) või lisandumist (mikroduplikatsioone). Meetodi madal lahutusvõime ei võimalda tuvastada kromosomaalseid muutusi, mis on väiksemad 7-10 megaaluspaari DNAd [Silva et al. 2019].
KMA (chromosomal microarray analysis, CMA), submikroskoopiline kromosoomiaanalüüs, on DNA-põhine diagnostikameetod, mis on võimeline tuvastama kogu genoomi ulatuses kadunud või lisandunud DNA lõike, mida nimetatakse  DNA koopiaarvu muutusteks (copy number variants, CNV). KMA meetod on 100 korda suurema lahutusvõimega kui klassikaline karüotüpiseerimine. Haigusseoselisi DNA koopiaarvu muutuseid esineb kuni üks juht 270 raseduse kohta, kusjuures nende esinemissagedus ei sõltu ema vanusest [Srebniak et al. 2018]. Invasiivse protseduuril kogutud lootematerjali DNA analüüsimiseks peaks mitmete autorite hinnangul olema KMA eelistatuim sünnieelse molekulaardiagnostika meetodi valik [Daum et al. 2021; Fiorentino et al. 2013; Vogel et al. 2018; Wapner et al. 2012]. Hiljutine Eestis läbiviidud uuring toetab KMA rutiinset kasutust sünnieelses molekuaardiagnostikas raseda eelneval vastaval näidustusel [Ridnõi et al. 2021a]. Kui rasedal leitakse esimese trimestri kombineeritud sõeluuringul kõrge kromosomaalse häire risk, kuid loote ultraheli uuring ei tuvasta konkreetset arenguriket, on haigusseoselise DNA koopiaarvu muutuse võimalus 1,6% ehk 1 juht 62 raseduse kohta [Ridnõi et al. 2021a]. 
Loote arengurikete korral, rakendades klassikalise karüotüpiseerimist või KMA meetodit  leitakse konkreetne diganostiline kromosomaalne häire umbes 27,4%-l juhtudel [Monaghan et al. 2020]. 
Kaasaegsetel DNA sekveneerimise ehk järjestamise meetoditel (next-generation sequencing, NGS) põhinevad uuringud on suunatud kas konkreetse geenipaneeli, kogu eksoomi (ehk kõikide geenide kodeerivate alade, 1-2% genoomist; exome sequencing) või täisgenoomi (genome sequencing) analüüsile. Eelkõige on DNA järjestamise põhised meetodid kasutusel, et avastada konkreetseid DNA haigusseoselisi muutusi ühes või mitmes geenis. Sünnieelses diagnostikas rakendatakse vastavalt näidustusele kas hüpoteesi põhiste fenotüübispetsiifiliste või laiapõhjalisemate geenipaneelide analüüsi, või hüpoteesivaba eksoomi / genoomi sekveneerimist.  NGS uuringute tulemuste põhjal leitakse põhjuslik seos otsitud fenotüübiga 8,5–81%-l juhtudel [Chandler et al. 2018; Lord et al. 2019; Mellis et al. 2022; Mone et al. 2021]. Kombineeritud arenguriketega loodete kohordis Eestis oli NGS diagnostiline saagis 17,9% [Ridnõi et al. 2021a]. Täiskasvanute ja laste kohordis on NGS diagnostiline efektiivsus Eesti uuringus olnud 26% [Pajusalu et al. 2018].
Uuringute planeerimisel ja perekonna nõustamisel peab arvesse võtma, et kui loote DNA järjestamine teostatakse paralleelselt vanemate DNA uuringutega (nn triona), siis annab see analüüs automaatselt informatsiooni ka bioloogilise vanemluse kohta, mis võibolla tundlik teave [Best et al. 2018]. 
Geneetilise uuringu eelse nõustamise eesmärk on teavitada perekonda planeeritava uuringute diagnostilistest võimetest, piirangutest ja DNA uuringul kogutava teabe sisust. Nii KMA kui DNA järjestamise põhiste meetodite rakendamisel võib ilmneda lootel geneetilisi muutusi, mille kliiniline tähendus ja prognoos tervisehäirete avaldumise raskusastme kohta on varieeruv, ja mille mõju interpreteerimine ei ole seni teadaolevate andmete alusel selge ja piisava tõenduspõhisusega (nn VOUS, variant of  uncertain clinical significance). [Guadagnolo et al. 2021; Monaghan et al. 2020]. Ebaselge kliinilise tähendusega leide on KMA analüüsi puhul hinnanguliselt ~3-5% juhtudest, paneeli või eksoomi põhistel geeniuuringutel ~10% [Akalin et al. 2022]. Ebaselgetel juhtudel on tulevasele lapsele terviseprognoosi andmine sageli võimatu ja see võib tekitada keerulisi eetilisi olukordi [Dugoff et al. 2016]. 
Kui ultraheli uuringul ei ole leitud loote arenguriket ning rase soovib loote geneetilisi uuringuid (näiteks perekonnas esineva päriliku haiguse välistamiseks), on vajalik uuringueelne ja -järgne nõustamine. Nõustamise peab läbi viima meditsiinigeneetik. 
Rahvusvaheline Sünnieelse Diagnostika Ühingu (International Society for Prenatal Diagnosis, ISPD) soovitab loote DNA järjestamise põhist analüüsi (geenipaneel, eksoom või genoom) järgmistel näidustustel [Van den Veyver et al. 2022]:
1. Lootel ultrahelis tuvastatud raske arengurike (ühe- või mitme organsüsteemi patoloogia): 
· KMA analüüsil ei ole saadud kindlat või tõenäolist haigusseoselist tulemust ja ultraheli leiu põhjal on kahtlus lootel esinevale monogeensele haigusele;
· KMA võib olla teostatud paralleelselt.
2. Perekonna anamnees, kus eelneval lootel või lapsel on avastatud raske ühe organsüsteemi või sündroomne arengurike:
· sarnase arengurikke kordumine ning eelnevalt teostatud karüotüüp ja KMA analüüs ei ole andnud kindlat või tõenäolist haigusseoselist diagnostilist tulemust;
· kui eelmisest rasedusest sündinud arengurikkega loote materjal puudub, siis on soovitatud juba rasestumiseelne vanemate DNA järjestamise analüüs. 
Tuginedes tõenduspõhisele informatsioonile, ei soovita ISPD rutiinset lootematerjali DNA testimist geenipaneeli, eksoomi või genoomi sekveneerimise meetodil. See hõlmab ka vanemate soovil tehtavaid analüüse. Erisuseks on perekonnas esinev lapseeas avalduv raske monogeenne haigus.

